Макъамэ жьгъырухэмрэ къафэ гукъинэжхэмрэ
Абхъазым и утым щекIуэкIащ «Ритмы древнего Кавказа» зыфIаща IуэрыIуатэ-этнографие махуэшхуэр. «Кавказым — мамырыгъэ» дунейпсо фестивалым хэт уэрэджыIакIуэ, къэфакIуэ гупхэм зыкъагъэлъэгъуащ, республикэм и къалэхэмрэ районхэмрэ я лъэпкъ пщIантIэхэр утыкум екIуу «щитIысыкIати», дэтхэнэми щапщэфIырт лъэпкъ шхыныгъуэ гурыхьхэр.
Утым и пэIущIэр Тэрч районым и пщIантIэ хуитырт. Абы щекIуэкI адыгэ джэгум куэд зэхуишэсат. Уеплъыну гухэхъуэт нэхъыщIэхэр къызэрыфэм, хьэщIэхэмрэ хэгъэрейхэмрэ щыщ нэхъыжьхэр хъуахъуэу Iэнэ берычэтым зэрыпэрысым. ПлIанэпэм щагъэлъагъуэрт адыгэ цIыхубз, цIыхухъу фащэхэмрэ адыгэ унагъуэм къыщагъэсэбэп хьэп-шыпхэмрэ, лъэпкъ шхыныгъуэхэр, хадэхэкIхэмрэ пхъэщхьэмыщхьэмрэ, нэгъуэщIхэри.
Прохладнэ къалэ округымрэ Прохладнэ муниципальнэ районымрэ я пщIантIэхэри екIуу зэлъыIуахат. Абыхэм щагъэлъагъуэрт ГъуазджэмкIэ сабий школым и гъэсэнхэм я сурэт гъэщIэгъуэнхэр, пасэрей Iэмэпсымэхэр, хадэхэкI, пхъэщхьэмыщхьэ бэгъуахэр. Къеблагъэ хьэщIэхэм я нэгу зрагъэужьащ «Росичи», Уэрэдымрэ къафэмкIэ къэзакъ цIыхубэ ансамблхэм хэтхэм.
Дзэлыкъуэ районым и пщIантIэ зэщIэкъуам щыплъагъурт ижь-ижьыж лъандэрэ адыгэм къыдекIуэкI Iэнэ лъакъуищыр, шэнт щхьэгуэ цIыкIухэр, пхъэм къыхэщIыкIа пасэрей хьэкъущыкъухэр, дыщэидэхэр, бзылъхугъэхэм зэрахьэ, унэр зэрагъэдахэ хьэпшып цIыкIуфэкIухэр, нэгъуэщIхэри. ПщIантIэм зыщызыплъыхьыну къыдыхьэхэр я лъэгу щIагъэплъащ «Ислъэмей» ансамблым хэтхэм.
Лэскэн муниципальнэ районым къыхуеблэгъат Осетие Ищхъэрэ-Аланием къикIахэр. КъызэрыджаIамкIэ, хьэщIэхэр нобэ Лэскэн районым кIуэнурэ концерт щатынущ. ПщIантIэм зыщаплъыхьыну къыдыхьэхэм я нэгу зрагъэужьащ «Анзорей» цIыхубэ ансамблым и къэфакIуэхэм. Районым игъэлъэгъуащ чы матэхэр къэзыкъутэ пхъэщхьэмыщхьэмрэ хадэхэкIхэмрэ, гъуазджэмкIэ сабий школым и гъэсэнхэм я IэрыкI телъыджэхэр, зэрыджэгу хьэпшып зэхуэмыдэхэр, лъэпкъ фащэкIэ хуэпа гуащэхэр.
Аруан, Шэджэм, Бахъсэн районхэм, Бахъсэн къалэм я пщIантIэхэми гъэщIэгъуэн куэд щыплъагъурт. Шэджэм районыр зэрыцIэрыIуэ псыкъелъэр пщIантIэм щагъэуват, пхъэ чей, пхъэхь, джыдэ, сэ зэралъ, нартыху зэрахьэж, пасэрей макъамэ Iэмэпсымэхэри яIэт. Аруан районым и пщIантIэм дэт шыгум пхъэщхьэмыщхьэ, хадэхэкI берычэтхэр илът, плIанэпэм щагъэуват сурэт екIухэр. Бахъсэн районымрэ къалэмрэ я пщIантIэхэми зыщуплъыхьыну уасэ иIэтэкъым. Лъэпкъ шхыныгъуэхэр, фащэхэр, гъуазджэм и IэпщIэлъапщIэхэм я лэжьыгъэхэр, «Агро-ком» теплицэм и хадэхэкI бэгъуахэр…
Фестивалым хэт уэрэджыIакIуэ, къэфакIуэ гупхэм гуфIэгъуэ зэхыхьэшхуэр ягъэдэхащ я макъамэ жьгъырухэмрэ къафэ гукъинэжхэмкIэ. Абхъазым и утым къэкIуахэм я нэгу зрагъэужьауэ, дэрэжэгъуэ яIэу зэбгрыкIыжащ.
БжьыхьэлI Розэ.
